SET ปิดเช้าวูบ 15 จุด หลัง Valuation ตลาดตึงตัว-วิตกECB หั่นดอกเบี้ยเพิ่ม ลุ้นบ่ายรีบาวด์
SET ปิดเช้าวูบ 15 จุด หลัง Valuation ตลาดตึงตัว-วิตกECB หั่นดอกเบี้ยเพิ่ม ลุ้นบ่ายรีบาวด์ โดยดัชนีช่วงเช้าปิดที่ระดับ 1,483.27 จุด ลดลง 14.86 จุด หรือ 0.99% มูลค่าการซื้อขาย 4.86 หมื่นล้านบาท
28 ม.ค. 2564

สื่อข่าวรายงานว่า ดัชนีช่วงเช้าปิดที่ระดับ 1,483.27 จุด ลดลง 14.86 จุด หรือ 0.99% มูลค่าการซื้อขาย 4.86 หมื่นล้านบาท 
10 หุ้นกดดัชนีเช้านี้

ด้าน นายพิชัย เลิศสุพงศ์กิจ ผู้ช่วยกรรมการผู้จัดการฝ่ายการตลาด บล.ธนชาต เปิดเผยว่า ตลาดหุ้นไทยเช้านี้ปรับตัวลงตามตลาดหุ้นทั่วโลก โดยตลาดหุ้นในภูมิภาคเอเชียเช้านี้ต่างเคลื่อนไหวในแดนลบถ้วนหน้า เช่นเดียวกับดาวโจนส์ที่ติดลบ 2% เมื่อคืนที่ผ่านมา โดยมองว่า Valuation ตึงตัวหลังขึ้นไปตลอดในช่วงที่ผ่านมา อีกทั้งทางรัฐบาลเยอรมนีปรับลดคาดการณ์การขยายตัวทางเศรษฐกิจในปี 2564 ทำให้วิตกกันว่าธนาคารกลางยุโรป (ECB) อาจจะปรับลดอัตราดอกเบี้ยลงอีก ซึ่งระยะยาวจะไม่ดีต่อสถาบันการเงิน ส่งผลให้หุ้นกลุ่มการเงินต่างปรับตัวลง
ทั้งนี้ ดัชนีฯได้หลุดแนวรับ 1,492 จุด ซึ่งเป็น Low ในรอบเกือบ 1 เดือน ทำให้เห็นว่าตลาดฯอยู่ในช่วงปรับฐานระยะสั้นหลังจากปรับตัวขึ้นไปก่อนหน้านี้ อย่างไรก็ดี มองว่าตลาดบ้านเราคงจะไม่ปรับตัวลงไปมาก เช้านี้หุ้นขนาดใหญ่ต่างถูกขายในลักษณะกระจายไปทั้งกระดาน โดยเฉพาะหุ้นขนาดใหญ่ทั้งกลุ่มพลังงานและแบงก์ต่างปรับตัวลง
สำหรับแนวโน้มการลงทุนในช่วงบ่ายนี้ นายพิชัย กล่าวว่า ตลาดฯคงจะเคลื่อนไหวในแดนลบในลักษณะของการสร้างฐาน โดยมีแนวต้าน 1,492 จุด ส่วนแนวรับให้ไว้ที่ 1,470 จุด มองแนวรับเป็นจุดเข้าซื้อและมีโอกาสเกิดเทคนิคเคิลรีบาวด์
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
EA       มูลค่าการซื้อขาย   3,456.63 ล้านบาท  ปิดที่   64.50 บาท  ลดลง    3.75 บาท
KBANK    มูลค่าการซื้อขาย   1,815.10 ล้านบาท  ปิดที่  123.00 บาท  ลดลง    2.50 บาท
SAWAD    มูลค่าการซื้อขาย   1,704.80 ล้านบาท  ปิดที่   67.75 บาท  ลดลง    3.00 บาท
SCC      มูลค่าการซื้อขาย   1,690.56 ล้านบาท  ปิดที่  384.00 บาท  ลดลง    8.00 บาท
GPSC     มูลค่าการซื้อขาย   1,640.33 ล้านบาท  ปิดที่   79.25 บาท  ลดลง    2.25 บาท